SKRIFTLIG FORESPØRGSEL E-1116/00

af Theresa Villiers (PPE-DE) til Kommissionen

(11. april 2000)

Om: Den Europæiske Bank for Genopbygning og Udvikling (EBRD) og russiske selskaber

1. Finder Kommissionen det godtgjort, at EBRD holder sig inden for rammerne af sin overenskomst og sine retningslinjer i forbindelse med udlånspolitikken over for russiske selskaber?

2. Hvilken kontrolindsats sker der for at sikre, at EBRD holder sig inden for rammerne af sin overenskomst og sine retningslinjer i forbindelse med udlånspolitikken over for russiske selskaber?

3. Har Kommissionen planer om at undersøge den praktiske gennemførelse af EBRD's overenskomst og retningslinjer for långivning til russiske selskaber?

4. Er den blevet præsenteret for dokumentation for, at EBRD's overenskomst og retningslinjer er blevet overtrådt i forbindelse med långivning til russiske selskaber?

5. Hvilke foranstaltninger ville den træffe, såfremt der blev fremlagt dokumentation for, at EBRD havde overtrådt sin overenskomst og sine retningslinjer i forbindelse med långivning til russiske selskaber?

Svar afgivet på Kommissionens vegne af Pedro Solbes Mira

(9. juni 2000)

1. Den Europæiske Bank for Genopbygning og Udvikling (EBRD) efterlever i forbindelse med sin udlånsvirksomhed over for individuelle lande eller enheder, der virker i disse, overenskomsten om oprettelse af EBRD. Artikel 1 og 2 i denne overenskomst indeholder bestemmelser om EBRD's formål og opgaver og om de af bestyrelsen fastlagte politikker. I henhold til artikel 11, stk. 2, skal bestyrelsen bekræfte, at disse formål og opgaver fuldt ud tilgodeses i forbindelse med EBRD's virksomhed i hvert af de lande, hvor den er virksom.

Denne bekræftelse finder i praksis sted ved fastlæggelse af landestrategier. Disse landestrategier fastlægges eller ajourføres årligt i henhold til artikel 11, stk. 2, i overenskomsten om oprettelse af EBRD. EBRD's operationer tages derved op til nyvurdering, ligesom der for de relevante landes vedkommende foretages en operationel prioritering. Disse strategier godkendes af bestyrelsen.

EBRD er i færd med at udarbejde landestrategien for Den Russiske Føderation for 2000, og denne vil antagelig blive forelagt bestyrelsen i nær fremtid.

EBRD skal gennemføre alle sine operationelle aktiviteter i Rusland under fuld hensyntagen til de ovennævnte dokumenter, der alle er i overensstemmelse med overenskomsten om oprettelse af EBRD. Kommissionen har i sin egenskab af Fællesskabets repræsentant i EBRD's bestyrelse i tæt samarbejde med medlemsstaternes og Den Europæiske Investeringsbanks (EIB) repræsentanter godkendt EBRD's tidligere landestrategier for Rusland og har al mulig grund til at formode, at EBRD hidtil har virket konsekvent i Rusland. Kommissionen henviser i den forbindelse til sit svar på skriftlig forespørgsel E-1665/99 fra Lucio Manisco(1).

2. Kapitel VI i overenskomsten om oprettelse af EBRD indeholder bestemmelser om EBRD's forretningsstruktur. Navnlig indeholder artikel 27, nr. ii), en bestemmelse om, at bestyrelsen skal udforme politikker og træffe beslutninger vedrørende lån, garantier, erhvervelser af kapitalinteresser, bankens lånoptagelse, levering af teknisk bistand og bankens øvrige forretninger. Denne politik og disse afgørelser omfatter naturligvis også aktiviteterne i Rusland. Som følge deraf bevarer bestyrelsen ikke alene overblikket over disse aktiviteter, men også den direkte kontrol. Medlemmerne af EBRD's bestyrelse er udpeget af Kommissionen (på Fællesskabets vegne), EIB og medlemsstaterne.

Ud over denne forretningsstruktur offentliggør EBRD i henhold til artikel 35, stk. 1, i overenskomsten om oprettelse af EBRD en årsberetning med en revideret regnskabsopgørelse og tilstiller mindst hver tredje måned medlemmerne en summarisk oversigt over dens finansielle stilling samt et driftsregnskab, der udviser resultatet af dens virksomhed. I henhold til artikel 35, stk. 3, skal eksemplarer af alle de i nævnte artikel omhandlede beretninger, oversigter og offentliggørelser tilstilles medlemmerne. EBRD's årsberetning for 1999 blev behandlet på repræsentantskabets møde i Riga i maj 2000.

I kraft af sin godkendelse af landestrategien for Den Russiske Føderation har bestyrelsen gennem tiden bekræftet, at operationerne i det pågældende land er i overensstemmelse med EBRD's formål og opgaver.

3. Som angivet i svaret på spørgsmål 1 er EBRD i færd med at udarbejde landestrategien for Den Russiske Føderation for år 2000. Dette arbejde omfattede et særligt møde den 16. februar 2000 i EBRD's eksekutivkomité og et board workshop den 5. april 2000, hvor der blev drøftet et resumé af de nøglespørgsmål, der skulle medtages i udkastet til landestrategi. Bestyrelsen ventes at godkende den nye strategi for Rusland endeligt ved udgangen af juli 2000.

4. I forbindelse med de revisioner og vurderinger, der er beskrevet i svaret på spørgsmål 3, har hverken repræsentantskabet, bestyrelsen eller præsidenten draget den konklusion, at nogen af bestemmelserne i overenskomsten om oprettelse af EBRD eller nogen af EBRD's politikker er blevet tilsidesat i forbindelse med bankens långivning til russiske virksomheder.

5. Hvis Kommissionen skulle blive gjort opmærksom på, at EBRD's ledelse i sin långivning til russiske virksomheder har tilsidesat de principper og politikker for EBRD's virksomhed, som der er opnået enighed om, vil sagen først blive drøftet internt og med de øvrige direktører, før den fremlægges i de egnede fora (navnlig EBRD's bestyrelse og om nødvendigt dens repræsentantskab), med henblik på fastsættelse af passende sanktioner.

(1) EFT C 170 E af 20.6.2000, s. 68.